ປ. ໂອບາມາ ພົບປະກັບ ປ. ຫຼີ ມິອອງປັກ ແຫ່ງເກົາຫຼີໃຕ້ (ເບິ່ງວີດີໂອ)
ທ່ານໂອບາມາ ແລະທ່ານ ຫຼີມິອອງພັກ ສະແດງຈຸດຢືນຮ່ວມກັນ ໃນການຕໍ່ຕ້ານ ກັບການຂົ່ມຂູ່ໃດໆ ຈາກເກົາຫຼີເໜືອ.
ປະທານາທິບໍດີຍາຣັກ ໂອບາມາ ແຫ່ງສະຫະລັດແລະປະທານາທິບໍດີ Lee Myung -bak ແຫ່ງເກົາຫຼີໃຕ້ ໄດ້ພົບປະກັນທີ່ກຸງໂຊນໃນວັນອາທິດມື້ນີ້ ແລະໄດ້ສະແດງຈຸດຢືນ ທີ່ເປັນແນວຮ່ວມສາມັກຄີກັນຕໍ່ຕ້ານການຂົ່ມຂູ່ໃດໆທີ່ອາດມີຂຶ້ນໄດ້ຈາກເກົາຫຼີເໜືອນັ້ນ ໃນກອງປະຊຸມຖະແຫລງຂ່າວຮ່ວມກັນ ຫຼັງຈາກພົບປະກັນແລ້ວ ທ່ານໂອບາມາກ່າວວ່າ ເກົາຫຼີເໜືອຈະບໍ່ບັນລຸຜົນສໍາເລັດໃດໆໂດຍທໍາການນາບຂູ່ຕ່າງໆນັ້ນ ແລະວ່າເກົາຫຼີເໜືອຍິ່ງຈະຢູ່ຢ່າງໂດດດ່ຽວຕື່ມຂຶ້ນອີກ ຖ້າເກົາຫຼີເໜືອຫາກດໍາເນີນການຍິງຈະຫຼວດໃນເດືອນໜ້າຕາມທີ່ໄດ້ປະກາດອອກໄປນັ້ນ ທ່ານຫຼີໄດ້ເຫັນດີນໍາຖ້ອຍຖະແຫຼງຂອງທ່ານໂອບາມາ ໂດຍເອີ້ນການຍິງຈະຫຼວດໃນໄລຍະໄກ ທີ່ເກົາຫລີເໜືອວາງແຜນໄວ້ນັ້ນ ວ່າເປັນການເຄື່ອນໄຫວແບບເກາະຜິດທີ່ເປັນໄພຂົ່ມຂູ່ ຕໍ່ສັນຕິພາບໂລກ ແລະເປັນການຕໍ່ຕ້ານມະຕິຕ່າງໆຂອງສະຫະປະຊາຊາດແລະຂໍ້ຕົກລົງກັບ ສະຫະລັດ ຖ້ອຍຖະແຫຼງເຫຼົ່ານີ້ມີຂຶ້ນ ກ່ອນໜ້າທີ່ກອງປະຊຸມສຸດຍອດວ່າດ້ວຍຄວາມປອດໄພດ້ານນີວເຄລຍຂອງໂລກ ຈະໄຂຂຶ້ນ ທີ່ມີທ່າທາງວ່າ ຈະຖືກຄອບງໍາໂດຍຄໍາປະກາດຂອງເກົາຫຼີເໜືອ ທີ່ວ່າຕົນຈະສົ່ງດາວທຽມຂຶ້ນສູ່ອາວະກາດ ໂດຍຈະໃຊ້ຈະຫຼວດທີ່ຍິງໄດ້ໃນໄລະຍະໄກຂອງຕົນ ອັນເປັນພາກສ່ວນນຶ່ງຂອງການສະເຫຼີມສະຫຼອງວັນຄ້າຍວັນເກີດ 100 ປີ ຂອງມື້ລາງຜູ້ກໍ່ຕັ້ງແລະປະທານປະເທດ ກິມ ອີລຊຸງ ໃນວັນ ທີ 15 ເມສາເດືອນໜ້ານີ້ ໃນຕອນເຊົ້າວັນອາທິດມື້ນີ້ ທ່ານໂອບາມາ ໄດ້ໄປຢ້ຽມຢາມເຂດປອດທະຫານ ທີ່ແບ່ງແຍກສອງເກົາຫລີ ທ່ານປະທານາທິບໍດີ ທີ່ຢືນຢູ່ທາງຫຼັງແຜ່ນແກ້ວໜາໆກັນລູກປືນ ໄດ້ມອງເບິ່ງເຂົ້າໄປໃນເຂດຊາຍແດນຂອງເກົາຫຼີເໜືອ ໂດຍໃຊ້ກ້ອງສ່ອງທີ່ສ່ອງເບິ່ງໄດ້ໄກແລະເຫັນດີນັ້ນ ທ່ານໂອບາມາໄດ້ພົບປະກັບພວກທະຫານອາເມຣິກັນທີ່ຍາມຢູ່ເຂດປອດທະຫານນັ້ນເຊ່ນກັນ ແລະບອກເຂົາເຈົ້າວ່າ ເຂົາເຈົ້າເປັນທະຫານແນວໜ້າທີ່ຍາວຢຽດ ທີ່ໄດ້ຊ່ວຍເຮັດໃຫ້ເກົາຫຼີໃຕ້ຈະເລີນຮຸ່ງເຮືອງ ທ່ານກ່າວຕໍ່ພວກທະຫານອາເມຣິກັນວ່າ ປະທານາທິບໍດີ Lee Myung-bak ແຫ່ງ ເກົາຫຼີໃຕ້ໄດ້ເລົ່າສູ່ທ່ານຟັງຄັ້ງນຶ່ງວ່າ ທ່ານ ສາມາດກ້າວພົ້ນຈາກຄວາມທຸກຍາກເວລາຍັງເປັນເດັກຢູ່ນັ້ນຂຶ້ນມາຍັງອາຊີບທີ່ປະສົບຄວາມສໍາເລັດໃນປັດຈຸບັນນີ້ ສ່ວນໃຫຍ່ກໍແມ່ນຍ້ອນການຊ່ອຍເຫຼືອແລະການສະໜັບສະໜຸນຂອງກອງທັບສະຫະລັດ